B4-0485, 0547 και 0551/97

Ψήφισμα σχετικά με τις συνεχιζόμενες παραβιάσεις των δικαιωμάτων του ανθρώπου στη Βιρμανία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τα δικαιώματα του ανθρώπου στη Βιρμανία και την ενδεχόμενη προσχώρηση της εν λόγω χώρας στο Σύνδεσμο Κρατών Νοτιοανατολικής Ασίας (ASEAN),

- έχοντας υπόψη τη δήλωση της Προεδρίας της 30ής Μαΐου 1997 εξ ονόματος της Ευρωπαϊκής Ένωσης σχετικά με την επιδείνωση της πολιτικής κατάστασης στη Βιρμανία,

A. επισημαίνοντας ότι το Κρατικό Συμβούλιο Αποκατάστασης του Νόμου και της Τάξης (SLORC) θεωρείται ένοχο από τη διεθνή κοινότητα ότι ασκεί μία πολιτική πλήρους περιφρόνησης των δικαιωμάτων του ανθρώπου,

Β. επισημαίνοντας ότι η Επιτροπή των Ηνωμένων Εθνών για τα Ανθρώπινα Δικαιώματα, κατά την 53η της συνεδρίαση, εξέφρασε μεγάλη ανησυχία για τις συνεχιζόμενες παραβιάσεις των ανθρωπίνων δικαιωμάτων στη Βιρμανία, στις οποίες περιλαμβάνονται παράνομες και αυθαίρετες εκτελέσεις με συνοπτικές διαδικασίες, φόνοι σε φυλακές, βασανιστήρια, αυθαίρετες συλλήψεις και κρατήσεις για πολιτικούς λόγους, αναγκαστική μετακίνηση, αναγκαστική εργασία τόσο παιδιών όσο και ενηλίκων, καθώς και εκμετάλλευση γυναικών και παιδιών από κυβερνητικούς παράγοντες και καταπίεση εθνοτικών και θρησκευτικών μειονοτήτων,

Γ. επισημαίνοντας την έκθεση της Επιτροπής των Ηνωμένων Εθνών για τα Δικαιώματα των Παιδιών, σύμφωνα με την οποία χιλιάδες παιδιά πεθαίνουν κατά την αναγκαστική εργασία λόγω ξυλοδαρμού, εξάντλησης και ασθενειών,

Δ. αποδοκιμάζοντας το γεγονός ότι το SLORC συνέλαβε στις 21 Μαΐου 1997 περισσότερα από 300 μέλη του κόμματος «Εθνικός Σύνδεσμος για τη Δημοκρατία» (NLD), συμπεριλαμβανομένων και 50 εκλεγμένων βουλευτών, προκειμένου να μην παραστούν σε συγκέντρωση του κόμματος για τον εορτασμό της επετείου της συντριπτικής του νίκης στις εκλογές του 1990,

Ε. θορυβημένο από τον πρόσφατο θάνατο στη φυλακή του πολιτικού κρατουμένου Tim Shwe, επιφανούς μέλους του NLD, ο οποίος επικεντρώνει για μια ακόμη φορά την προσοχή στις απάνθρωπες συνθήκες φυλάκισης στη Rangoon,

ΣΤ. επισημαίνοντας ότι η κ. Aung San Suu Kyi, Βραβείο Ζαχάρωφ του Ευρωπαϊκού Κοινοβουλίου, έχει απευθύνει πολυάριθμες εκκλήσεις στη διεθνή κοινότητα προκειμένου να επιβάλει πολιτικές και οικονομικές κυρώσεις στο SLORC,

Ζ. εκφράζοντας τη λύπη του για τον συνεχή έλεγχο, τον περιορισμό της μετακίνησης και για άλλες μορφές εκφοβισμού που ασκούνται στην Aung San Suu Kyi και σε επιφανή ηγετικά στελέχη του NLD και για τον σχεδόν συνεχή, από το Σεπτέμβριο 1996, κατ´ οίκον περιορισμό της Aung San Suu Kyi, με αποτέλεσμα να μην είναι σε θέση να πραγματοποιεί δημόσιες ομιλίες,

Η. επισημαίνοντας ότι, στις 20 Μαΐου 1997, ο αμερικανός πρόεδρος William J. Clinton επέβαλε οικονομικές κυρώσεις στη Βιρμανία απαγορεύοντας τις νέες επενδύσεις υπηκόων των Ηνωμένων Πολιτειών στη Βιρμανία,

Θ. επισημαίνοντας ότι οι κυβερνήσεις των χωρών του ASEAN κατά την τελευταία υπουργική διάσκεψη κορυφής του οργανισμού, απεφάσισαν να αποδεχθούν την προσχώρηση της Βιρμανίας στο ASEAN εν αντιθέσει προς τις εκκλήσεις άλλων χωρών και διεθνών οργανισμών οι οποίοι προτείνουν να αναβληθεί αυτή η απόφαση εξαιτίας της σοβαρής πολιτικής κατάστασης στη Rangoon,

1. καταδικάζει τη βιρμανική στρατιωτική δικτατορία και όλες τις παραβιάσεις των δικαιωμάτων του ανθρώπου από το SLORC[semigr ]

2. καλεί το καθεστώς της Rangoon να εγγυηθεί τα θεμελιώδη δικαιώματα στο λαό της Βιρμανίας, να θέσει τέρμα στους διωγμούς που εδράζονται σε πολιτικά αίτια και να ανταποκριθεί στις υποχρεώσεις της ως μέλους της Σύμβασης για την Αναγκαστική Εργασία του 1930 (αριθ. 29) και της Σύμβασης για την Ελευθερία του Συνεταιρίζεσθαι και την Προστασία του Δικαιώματος του Συνέρχεσθαι του 1948 (αριθ. 87) της Διεθνούς Οργάνωσης Εργασίας[semigr ]

3. ζητεί από το Συμβούλιο να ανταποκριθεί στο αίτημα της Aung San Suu Kyi με την εφαρμογή οικονομικών κυρώσεων εκ μέρους της ΕΕ κατά του SLORC, με τη διακοπή όλων των σχέσεων μεταξύ της Ευρωπαϊκής Ένωσης και της Βιρμανίας που βασίζονται στο εμπόριο, τον τουρισμό και τις επενδύσεις ευρωπαϊκών εταιρειών στη Βιρμανία[semigr ]

4. προτρέπει την Επιτροπή να μη λάβει μέτρα κατά του νόμου για τη ρύθμιση κρατικών συμβάσεων με εταιρείες που ασκούν δραστηριότητες με τη Βιρμανία, ή στη Βιρμανία, που θέσπισε η Κοινοπολιτεία της Μασαχουσέτης στις 25 Ιουνίου 1996, στο πλαίσιο της διαδικασίας εξομόλυνσης διαφορών του Παγκόσμιου Οργανισμού Εμπορίου[semigr ]

5. καταδικάζει αποφασιστικά την προσχώρηση της Βιρμανίας στα κράτη ASEAN, που αναγνωρίστηκε διεθνώς παρά τις παραβιάσεις των ανθρωπίνων δικαιωμάτων στη χώρα αυτή[semigr ]

6. ζητεί από τα κράτη μέλη του ASEAN να αναθεωρήσουν την «πολιτική εποικοδομητικής δέσμευσης» που ασκούν έναντι της Rangoon, γιατί ηχεί ως νομιμοποίηση της πολιτικής που ασκεί το αντιδημοκρατικό και καταπιεστικό καθεστώς της Βιρμανίας[semigr ]

7. εκφράζει την αλληλεγγύη του προς όλες τις δημοκρατικές δυνάμεις της Βιρμανίας, ιδίως στο NLD και την κ. Aung San Suu Kyi, που αγωνίζονται για την αποκατάσταση κράτους δικαίου και για το σεβασμό των ανθρωπίνων δικαιωμάτων[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τη στρατιωτική κυβέρνηση της Βιρμανίας, καθώς και στον Οργανισμό ASEAN.